
Ministru kabineta sēdes protokollēmums

Informatīvais ziņojums "Informatīvais ziņojums "Par publisko iepirkumu centralizāciju""

· 1. Pieņemt zināšanai iesniegto informatīvo ziņojumu.
· 2. Vides aizsardzības un reģionālās attīstības ministrijai (Valsts reģionālās attīstības aģentūrai) aktualizēt elektronisko iepirkumu sistēmā pieejamos preču un pakalpojumu katalogus un sadarbībā ar Finanšu ministriju (Iepirkumu uzraudzības biroju) izstrādāt un iesniegt izskatīšanai Ministru kabinetā grozījumus normatīvajos aktos, kas nosaka obligāti centralizēti iepērkamās preču un pakalpojumu grupas, t.sk. kopīgi ar Satiksmes ministriju izvērtēt telekomunikāciju ierīču un pakalpojumu centralizētu iepirkumu.
· 3. Pildot Valsts sekretāru 2018.gada 13.decembra sanāksmes protokollēmuma (prot. Nr.49 36.§) 7.2. un 7.3.apakšpunktā dotos uzdevumus, līdz 2022. gada 31.decembrim Aizsardzības ministrijai (resoram) nodrošināt centralizēta degvielas iepirkuma pabeigšanu, Izglītības un zinātnes ministrijai, Veselības ministrijai, Zemkopības ministrijai, augstskolām un zinātniskajiem institūtiem nodrošināt centralizēta laboratorijas materiālu, reaģentu un ķimikāliju iepirkuma pabeigšanu.
· 4. Valsts kancelejai uzsākt centralizētu autotransporta līdzekļu iegādes un transporta pakalpojumu iepirkumu organizēšanu, izņemot speciālo autotransporta līdzekļu iepirkumu, lai nodrošinātu ministriju un padotības iestāžu vajadzības sākot ar 2023.gadu.
· 5. Ekonomikas ministrijai:
· 5.1. uzsākt centralizētu elektroenerģijas iepirkumu organizēšanu ministriju un padotības iestāžu vajadzības sākot ar 2023.gadu;
· 5.2. izvērtēt iespēju veikt centralizētu dabasgāzes iepirkumu organizēšanu ministriju un padotības iestāžu vajadzībām un par izvērtējuma rezultātiem informēt Finanšu ministriju.
· 6. Aizsardzības ministrijai, Izglītības un zinātnes ministrijai, Veselības ministrijai, Zemkopības ministrijai, Satiksmes ministrijai, Valsts kancelejai un Ekonomikas ministrijai sniegt informāciju Finanšu ministrijai par šī protokollēmuma 3., 4. un 5.punktā minēto centralizēto iepirkumu īstenošanas gaitu.
· 7. Ministrijām informēt citas ministrijas par iespējām pievienoties arī citiem iepirkumiem ar vispārīgām vienošanām vai kopīgiem iepirkumiem, ko plānots izsludināt 2022.gadā vai 2023.gadā. Ministrijām un to padotības iestādēm kur vien iespējams, izmantot iespēju pievienoties iepirkumiem ar vispārīgām vienošanām vai kopīgiem iepirkumiem.
· 8. Pieņemt zināšanai, ka, pildot Ministru kabineta 2019.gada 9.aprīļa sēdes protokolēmuma (prot. Nr.18 41.§) 3.punktā doto uzdevumu Iepirkumu uzraudzības birojs sadarbībā ar ministrijām un Valsts reģionālās attīstības aģentūru pēc centralizēto iepirkumu izmēģinājuma projektu pabeigšanas, tajā skaitā arī šī protokollēmuma 4. un 5.punktā minēto, veiks rezultātu apkopojumu un iesniegs diskusijai Valsts sekretāru sanāksmē.
· 9. Aicināt pašvaldības izvērtēt iespēju plānot un organizēt centralizētus iepirkumus pašvaldību iestāžu vajadzībām vismaz tādās preču un pakalpojumu grupās kā autotransporta līdzekļu iegāde un transporta pakalpojumi, elektroenerģija, degviela, dabasgāze, pasta un kurjeru pakalpojumi, izņemot gadījumus, kad iepirkumam nav pārrobežu interese vai minēto preci vai pakalpojumu var nodrošināt vietējie ražotāji, vai ja centralizēti veikts iepirkums nav uzskatāms par efektīvu attiecīgajā gadījumā.
· 10. Pieņemt zināšanai, ka Iepirkumu uzraudzības birojs līdz 2022.gada 31.martam izstrādās Iepirkumu veicēju profesionalizācijas stratēģiju 2022. – 2024.gadam.

